Document ID: 31987D0119

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 13ης Ιανουαρίου 1987
σχετικά με τον πίνακα των εγκαταστάσεων της Βραζιλίας που έχουν εγκριθεί για την εισαγωγή προϊόντων με βάση το κρέας στην Κοινότητα
(87/119/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 77/99/ΕΟΚ του Συμβουλίου της 21ης Δεκεμβρίου 1976 περί υγειονομικών προβλημάτων στον τομέα των ενδοκοινοτικών συναλλαγών προϊόντων με βάση το κρέας (1), όπως τροποποιήθηκε τελευταία από την οδηγία 86/469/ΕΟΚ (2), και ιδίως το άρθρο 17 παράγραφος 1,
Εκτιμώντας:
ότι, κατ' εφαρμογή του άρθρου 17 παράγραφος 1 της οδηγίας 77/99/ΕΟΚ, πρέπει να καταρτισθούν οι πίνακες των εγκαταστάσεων τρίτων χωρών από τις οποίες επιτρέπεται η εισαγωγή προϊόντων με βάση το κρέας στην Κοινότητα· ότι οι εγκαταστάσεις αυτές πρέπει να πληρούν τους όρους που αναφέρονται στο παράρτημα της εν λόγω οδηγίας·
ότι η βραζιλία διαβίβασε πίνακα των εγκαταστάσεων που επιτρέπεται να εξάγουν προϊόντα με βάση το κρέας στην Κοινότητα ·
ότι ορισμένες από τις εγκαταστάσεις αυτές, που έχουν ελεγχθεί επιτόπου από κοινοτικά όργανα, παρέχουν επαρκείς υγειονομικές εγγυήσεις και ότι, συνεπώς, μπορούν να εγγραφούν σε έναν πρώτο πίνακα, που καταρτίζεται σύμφωνα με το άρθρο 17 παράγραφος 1 της οδηγίας 77/89/ΕΟΚ, εγκαταστάσεων από τις οποίες μπορεί να επιτραπεί η εισαγωγή προϊόντων με βάση το κρέας·
ότι η περίπτωση των άλλων εγκαταστάσεων που προτείνει η Βραζιλία πρέπει να επανεξεταστεί βάσει των συμπληρωματικών πληροφοριών σχετικά με τους κανόνες υγιεινής και τις δυνατότητες ταχείας προσαρμογής τους στην κοινοτική ρύθμιση·
ότι, εν τω μεταξύ, για να μη διακοπούν απότομα τα υφιστάμενα ρεύματα συναλλαγών, μπορεί να δοθεί, προσωρινά, η άδεια σ' αυτές τις εγκαταστάσεις να συνεχίσουν τις εξαγωγές προϊόντων με βάση το κρέας προς τα κράτη μέλη που είναι διατεθειμένα να τα δεχθούν·
ότι, συνεπώς, πρέπει να επανεξεταστεί η παρούσα απόφαση και στην ανάγκη να τροποποιηθεί, σε συνάρτηση με τις πρωτοβουλίες που έχουν αναληφθεί όσον αφορά το θέμα αυτό και ανάλογα με τις βελτιώσεις που έχουν πραγματοποιηθεί·
ότι η παρούσα απόφαση βασίζεται στους ισχύοντες κοινοτικούς κανόνες που εφαρμόζονται στις εισαγωγές προελεύσεως τρίτων χωρών · ότι πρέπει συνεπώς να επανεξεταστεί η εν λόγω απόφαση μόλις οι κανόνες αυτοί τροποποιηθούν·
ότι, επιπλέον, σύμφωνα με το άρθρο 17 παράγραφος 1 της οδηγίας 77/79/ΕΟΚ, οι διατάξεις που άλλως εφαρμόζονται από τα κράτη μέλη και αφορούν τις εισαγωγές προϊόντων με βάση το κρέας προέλευσης τρίτων χωρών δεν πρέπει να είναι ευνοϊκότερες από εκείνες που διέπουν τις ενδοκοινοτικές συναλλαγές· ότι, για το σκοπό αυτό, πρέπει να υπενθυμισθεί ότι οι εισαγωγές προϊόντων με βάση το κρέας από τις εγκαταστάσεις που αναγράφονται στον πίνακα που επισυνάπτεται στην παρούσα απόφαση, εξακολουθούν να υπόκεινται σε άλλες ρυθμίσεις του κτηνιατρικού τομέα, ιδίως όσον αφορά τα υγειονομικά θέματα, καθώς και στην τήρηση των γενικών διατάξεων της συνθήκης·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Τα κράτη μέλη μπορούν να επιτρέπουν την εισαγωγή προϊόντων με βάση το κρέας από τη Βραζιλία μόνον αν προέρχονται από τις εγκαταστάσεις που αναφέρονται στο παράρτημα.
2. Εντούτοις, τα κράτη μέλη μπορούν να συνεχίσουν να επιτρέπουν, μέχρι τις 15 Αυγούστου 1987, τις εισαγωγές προϊόντων με βάση το κρέας που προέρχονται από εγκαταστάσεις που δεν αναφέρονται στο παράρτημα αλλά έχουν αναγνωρισθεί και προταθεί επίσημα από τις αρχές της Βραζιλίας στις 8 Μαΐου 1986, εκτός αν ληφθεί αντίθετη απόφαση σχετικά με το θέμα αυτό πριν από τις 16 Αυγούστου 1987.
Ο πίνακας των εγκαταστάσεων αυτών γνωστοποιείται από την Επιτροπή στα κράτη μέλη.
3. Οι εισαγωγές που προέρχονται από τις εγκαταστάσεις που αναφέρονται στην παράγραφο 1 εξακολουθούν να υπόκεινται σε άλλες διατάξεις του κτηνιατρικού τομέα, ιδίως σε θέματα του υγειονομικού ελέγχου.
Άρθρο 2
Η παρούσα απόφαση εφαρμόζεται από τις 15 Ιανουαρίου 1987.
Άρθρο 3
Η παρούσα απόφαση επανεξετάζεται και, ενδεχομένως, τροποποιείται πριν από τις 16 Αυγούστου 1987.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 13 Ιανουαρίου 1987.

Labels: 3
17
18